Għall-baġit tal-UE fit-tul li jmiss 2021–2027, il-Kummissjoni Ewropea qed tipproponi żieda fil-baġit tal-azzjoni esterna għal EUR 123 biljun, biex tissimplifika b'mod sinifikanti l-istruttura tiegħu, u tagħmlu ferm aktar flessibbli u effettiv biex jiġu indirizzati l-isfidi globali tal-lum. Il-baġit tal-azzjoni esterna se jkun l-għodda prinċipali tal-UE biex tappoġġa l-pajjiżi sħab tagħha fit-trasformazzjonijiet politiċi u ekonomiċi tagħhom lejn l-iżvilupp sostenibbli, l-istabbiltà, il-konsolidazzjoni tad-demokrazija, l-iżvilupp soċjoekonomiku u l-qerda tal-faqar. Dan se jippermetti wkoll lill-UE li tkompli tipprovdi għajnuna umanitarja madwar id-dinja kollha. Fir-rigward tal-viċinat tal-UE, dan se jkun ukoll l-għodda li tgħin lill-pajjiżi tal-viċinat fl-approssimazzjoni ekonomika tagħhom fis-Suq Uniku tal-UE. Ir-Rappreżenant Għoli/il-Viċi President Federica Mogherini qalet: “Aħna nipproponu baġit għall-azzjoni esterna tal-Unjoni Ewropea ta' EUR 123 biljun għas-seba' snin li ġejjin: żieda ta' 30 % li huwa investiment mingħajr preċedent fir-rwol globali tagħna. Aktar riżorsi għal aktar azzjoni bħala attur globali affidabbli, prevedibbli u kooperattiv — eżattament dak li ċ-ċittadini tagħna u s-sħab tagħna jistennew f'dawn iż-żminijiet diffiċli. Huwa r-rikonoxximent tal-valur miżjud tal-UE dwar il-politika barranija. Flimkien nistgħu ikollna impatt li l-ebda Stat Membru waħdu ma jista' jkollu fid-dinja tal-lum.” Il-Kummissarju għall-Politika Ewropea tal-Viċinat u n-Negozjati għat-Tkabbir, Johannes Hahn, enfasizza: “Il-baġit miżjud u riformat se jippermettilna nkomplu naħdmu ma' dawk il-pajjiżi li huma impenjati li jissieħbu fl-UE, kif ukoll inżommu r-relazzjoni speċjali tagħna mal-ġirien tal-Lvant u tan-Nofsinhar tagħna. Dan se jappoġġa l-għan strateġiku tagħha tal-kisba ta' spazju komuni ta' stabbiltà, sigurtà u prosperità viċin il-fruntieri tal-UE.” Il-Kummissarju għall-Kooperazzjoni u l-Iżvilupp Internazzjonali, Neven Mimica żied jgħid: “L-UE hija promotur ewlieni tal-Aġenda tan-NU tal-2030 u l-Għanijiet ta' Żvilupp Sostenibbli tagħha. Il-proposti tagħna jistabbilixxu bażi finanzjarja għall-UE biex iżżomm ir-rwol tagħha bħala attur ewlieni fl-iżvilupp, u tgħin lis-sħab tagħna biex jinqered il-faqar u biex twieġeb għall-isfidi globali, filwaqt li jiġi żgurat li ma nħallu lil ħadd barra.” Il-Kummissarju Ewropew għall-Għajnuna Umanitarja u Ġestjoni tal-Kriżijiet Stylianides, qal: “Billi l-emerġenzi umanitarji fid-dinja qed jiżdiedu kull sena u jsiru iktar kumplessi, l-UE qed issaħħaħ ir-rwol ewlieni tagħha bħala fornitur ewlieni ta' għajnuna umanitarja. B'żieda fil-baġit, se nkomplu nuru solidarjetà ma' miljuni ta' persuni fil-bżonn.” Elementi prinċipali tal-proposta fuq baġit estern ġdid: L-istrumenti l-ġodda proposti għall-azzjoni esterna tal-UE: Il-passi li jmiss Ftehim rapidu mill-Parlament Ewropew u mill-Kunsill tal-Unjoni Ewropea, dwar il-baġit fit-tul tal-UE b'mod ġenerali, u l-proposti settorjali tagħha, sabiex jiġi żgurat li l-fondi tal-UE jagħtu riżultati konkreti malajr kemm jista' jkun. Dewmien simili għal dawk esperjenzati fil-bidu tal-perjodu baġitarju 2014–2020 attwali jistgħu jirriżultaw f'restrizzjonijiet serji fl-issodisfar tal-obbligi u l-impenji internazzjonali tal-UE lejn is-sħab. Ftehim dwar il-baġit fit-tul li jmiss fl-2019 ikun jipprovdi għal tranżizzjoni bla xkiel bejn il-baġit fit-tul attwali (2014-2020) u dak ġdid u jkun jiżgura prevedibbiltà u kontinwità tal-finanzjament għall-benefiċċju ta' kulħadd. Għal aktar tagħrif MEMORANDUM Skedi informattivi u testi legali dwar il-Viċinat u d-Dinja Il-Faċilità Ewropea għall-Paċi Aktar informazzjoni tinsab fuq il-baġit tal-UE għall-futur